จังหวัดเพชรบุรี แจ้งเตือนประชาชนในเขตเทศบาลเมืองเพชรบุรีและพื้นที่ลุ่มต่ำ เตรียมยกของขึ้นที่สูง
นายณัฐวุฒิ เพ็ชรพรหมศร รองผู้ว่าราชการจังหวัดเพชรบุรี รักษาราชการแทนผู้ว่าราชการจังหวัดเพชรบุรี แจ้งเตือนประชาชนเฝ้าระวังสถานการณ์น้ำในจังหวัดเพชรบุรี สืบเนื่องจากเมื่อวันที่ 9 พฤศจิกายน 2564 ตั้งแต่เวลา 01.00 น. มีฝนตกต่อเนื่อง ในลุ่มน้ำแก่งกระจาน ห้วยผากและลุ่มน้ำแม่ประจันต์ สถานีวัดปริมาณน้ำสูงกว่า 100 ลบ.ม.ทุกสถานี ปริมาณน้ำได้มารวมตัวกันที่เขื่อนเพชร เมื่อคืนนี้ (9 พ.ย.64) ในปริมาณ 300 ลบ.ม/วินาที โครงการส่งน้ำและบำรุงรักษาเพชรบุรี มีความจำเป็นต้องปรับเพิ่มการระบายน้ำจากเขื่อนเพชรลงแม่น้ำเพชรบุรี มากกว่า ปริมาณ 150 ลบ.ม/วินาที ปริมาณน้ำที่มากจะค่อยๆ เคลื่อนตัวผ่านอำเภอท่ายาง อำเภอบ้านลาดและไหลมาสู่เทศบาลเมืองเพชรบุรีในช่วงวันนี้ (10 พ.ย.64) ในเวลา 16.00 น. ส่งผลให้น้ำในแม่น้ำเพชรบุรีล้นตลิ่งและไหลท่วมในพื้นที่ลุ่มต่ำ ส่วนราชการที่เกี่ยวข้อง องค์กรปกครองส่วนท้องถิ่น เตรียมพร้อมรับสถานการณ์และผลกระทบที่อาจเกิดขึ้น แจ้งเตือนประชาชนในเขตเทศบาลเมืองเพชรบุรีและชุมชนที่อยู่ในพื้นที่ลุ่มต่ำริมฝั่งแม่น้ำเพชรบุรี เตรียมยกของขึ้นที่สูง เคลื่อนย้ายสัตว์เลี้ยงไปอยู่ในที่ปลอดภัย จังหวัดได้เตรียมเครื่องสูบน้ำ 33 เครื่อง ทยอยสูบน้ำออกให้เร็วที่สุด เทศบาลเมืองเพชรบุรีได้เตรียมกระสอบทรายบริการพี่น้องประชาชน ประสานได้ที่ 032-403880 ขอความช่วยเหลือแจ้งเหตุผ่านโทรศัพท์ 032 426230 สายด่วน 1784 หรือแจ้งผ่านไลน์ “แจ้งเหตุภัยเพชรบุรี” ตลอด 24 ชั่วโมง